  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 8-тӥ инвожое Глаз ёросысь депутатъёслэн кенешсылэн сессияз муниципал кылдытэлты тӧрое Галина Аверкиеваез бырйизы. Со сярысь Удмуртиысь тӧролэн но кивалтэтлэн пресс-службазы ивортӥз. Депутатъёс азьын кык кандидатъёс вераськизы – Вавож ёрослэн тӧроезлэн нырысетӥ воштӥсез Галина Аверкиева но Яр ёрослэн тӧроезлэн нырысетӥ воштӥсез Алёна Поздеева. Соос ёросэз азинтон программаосынызы тодматӥзы. Лушкем куара сётон дыръя депутатъёс Галина Аверкиевалы дурбасьтӥзы. Со ужоскетаз 13-тӥ инвожое пыроз. Ёрослэн азьвыл тӧроез Вячеслав Сабреков интыужысьтыз ас мылкыд каремезъя кошкиз. ВАТСАН Аверкиева Галина Анатольевна вордскиз 1966-тӥ арын. Ижкарысь гурт возёсъя институтэз «Агрономия» ӧръя йылпумъяз. Агрономен но валтӥсь агрономен ужаз. 2007-2017 аръёсы Глаз ёрослэн тӧроезлэн нырысетӥ воштӥсез но гурт возёсъя управленилэн кивалтӥсез луыса, 2017-2019 аръёсы Глаз ёрослэн тӧроезлэн воштӥсез но гурт возёсъя управленилэн кивалтӥсез луыса ужаз. 2019-тӥ арын «Горлица» огазеяськонлэн валтӥсь администраторез вал. 2019-тӥ арысен Вавож ёрослэн тӧроезлэн нырысетӥ воштӥсез луыса тыршиз. Тегъёс: Политика кивалтӥсьёс Глазёрос Удмуртия  